PMIndiaData/PMIndiaSum huggingface dataset:
മയക്കു മരുന്ന് കള്ളക്കടത്തിനെതിരെ ഇന്ത്യ- ഇന്തോനേഷ്യ സഹകരണം

മയക്കു മരുന്നുകളുടെയും ലഹരിപദാര്‍ത്ഥങ്ങളുടെയും കള്ളക്കടത്തിനും, അതില്‍ ഏര്‍പ്പെട്ടിരിക്കുന്നവര്‍ക്കമെതിരെയുള്ള സംയുക്ത പോരാട്ടത്തിനും ഇന്ത്യയും ഇന്തോനേഷ്യയും തമ്മില്‍ ഒപ്പിട്ട ധാരണാപത്രത്തിന് പ്രധാനമന്ത്രി ശ്രീ നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകാരം നല്കി. മയക്കുമരുന്നുകള്‍, മറ്റ് ലഹരി വസ്തുക്കള്‍ എന്നിവയുടെ കള്ളക്കടത്ത് നിയന്ത്രിക്കുന്നതിനുള്ള ചട്ടങ്ങളില്‍ പരസ്പരം സഹകരിക്കുന്നതിനു ഈ ധാരണാപത്രം സഹായകമാകും. ധാരണാ പത്രം ഒപ്പിട്ട അന്നു മുതല്‍ ഇതു പ്രാബല്യത്തിലാകും. അഞ്ചു വര്‍ഷത്തേയ്ക്കാണ് ഇതിന്റെ കാലാവധി. മറ്റ് 37 രാജ്യങ്ങളുമായും ഇന്ത്യ സമാന സ്വഭാവമുള്ള കരാറുകളും ധാരണാ പത്രങ്ങളും ഒപ്പു വച്ചിട്ടുണ്ട്. ഈ ധാരണാപത്രത്തിന്റെ പ്രധാന സവിശേഷതകള്‍: ഐക്യ രാഷ്ട്രസഭയുടെ അന്താരാഷ്ട്ര ഡ്രഗ് കണ്‍ട്രോള്‍ കണ്‍വന്‍ഷന്‍ നിര്‍വചിക്കുന്ന പ്രകാരമുള്ള മയക്കു മരുന്നുകളുടെയും ലഹരിപദാര്‍ത്ഥങ്ങളുടെയും കള്ളക്കടത്തിനും, അതില്‍ ഏര്‍പ്പെട്ടിരിക്കുന്നവര്‍ക്കെതിരെ നടത്തുന്ന പോരാട്ടത്തിലും ഇരു രാജ്യങ്ങളും തമ്മിലുള്ള സഹകരണം സുഗമമാക്കാന്‍ ഈ ധാരണാപത്രം സഹായിക്കും. ഇരു രാജ്യങ്ങളിലെയും നിയമം അനുശാസിക്കുന്ന പ്രകാരം മയക്കു മരുന്നു കള്ളക്കടത്തും അതിനായി പ്രവര്‍ത്തിക്കുന്നവരെയും സംബന്ധിച്ച വിവരങ്ങളുടെ കൈമാറ്റവും അവര്‍ക്കെതിരെയുള്ള നടപടികളിലെ പരസ്പര സഹായവും ഈ ധാരണാപത്രം അനുവദിക്കുന്നുണ്ട്. കൂടാതെ മയക്കുമരുന്ന്, സമാന രാസവസ്തുക്കള്‍ എന്നിവയുടെ കള്ളക്കടത്തില്‍ ഏര്‍പ്പെട്ടിരിക്കുന്നവരെ തിരിച്ചറിയുക, അവര്‍ക്കിടയില്‍ നടക്കുന്ന പണമിടപാടുകള്‍ തടയുക എന്നീ പ്രവര്‍ത്തനങ്ങളും ധാരണാപത്രം അനുവദിക്കുന്നു. ഇതു സംബന്ധമായി ലഭിക്കുന്ന വിവരങ്ങളുടെയും രേഖകളുടെയും രഹസ്യ സ്വഭാവം പരസ്പരം സൂക്ഷിക്കാനും ധാരണാപത്രം അനുശാസിക്കുന്നു.
പ്രധാനമന്ത്രി 2019 ജനുവരി 27നു കൊച്ചി സന്ദര്‍ശിക്കും

കൊച്ചിയിലെ ഇന്റഗ്രേറ്റഡ് റിഫൈനറി എക്‌സ്പാന്‍ഷന്‍ കോംപ്ലക്‌സ് രാഷ്ട്രത്തിനു സമര്‍പ്പിക്കും ബി.പി.സി.എല്‍. കൊച്ചിന്‍ റിഫൈനറിയിലെ പെട്രോകെമിക്കല്‍ കോംപ്ലക്‌സിനു പ്രധാനമന്ത്രി തറക്കല്ലിടും പ്രധാനമന്ത്രി നരേന്ദ്രമോദി 2016 ജനുവരി 27ന് കൊച്ചി സന്ദര്‍ശിക്കും. ബി.പി.സി.എല്‍. ഇന്റഗ്രേറ്റഡ് റിഫൈനറി എക്‌സ്പാന്‍ഷന്‍ കോംപ്ലക്‌സ് ഫലകം പ്രകാശിപ്പിച്ചുകൊണ്ട് അദ്ദേഹം ഉദ്ഘാടനം ചെയ്യും. അതേ വേദിയില്‍ പെട്രോകെമിക്കല്‍ കോംപ്ലക്‌സിനു തറക്കല്ലിടുകയും ചെയ്യും. ഐ.ഒ.സിയുടെ എല്‍.പി.ജി. ബോട്ടലിങ് പ്ലാന്റില്‍ മൗണ്ടഡ് സ്റ്റോറേജ് വെസ്സല്‍ പ്രധാനമന്ത്രി ഉദ്ഘാടനം ചെയ്യും. ഏറ്റുമാനൂരില്‍ നൈപുണ്യ വികസന കേന്ദ്രത്തിന്റെ ശിലാസ്ഥാപനവും അദ്ദേഹം നിര്‍വഹിക്കും. ഇന്റഗ്രേറ്റഡ് റിഫൈനറി എക്‌സ്പാന്‍ഷന്‍ കോംപ്ലക്‌സ് ഒരു ആധുനിക വിപുലീകരണ കോംപ്ലക്‌സ് ആയിരിക്കും. ഇതിലൂടെ കൊച്ചിന്‍ റിഫൈനറി ലോകോത്തര നിലവാരമുള്ള ഇന്ത്യയിലെ ഏറ്റവും വലിയ പൊതുമേഖലാ റിഫൈനറിയാക്കി മാറും. ഇന്ത്യയില്‍ ശുദ്ധമായ ഇന്ധനങ്ങള്‍ ഉല്പാദിപ്പിക്കുന്നതിന് ഇതു സഹായകമാകും. ഈ പ്ലാന്റ് വഴി പാചകവാതക, ഡീസല്‍ ഉത്പാദനം ഇരട്ടിയാകും. കൊച്ചി ഐ.ഒ.സി.എല്‍. എല്‍.പി.ജി. ബോട്ടലിങ് പ്ലാന്റിലെ മൗണ്ടഡ് സ്റ്റോറേജ് വെസ്സലിന്റെ സംഭരണ ശേഷി 4350 മെട്രിക് ടണ്‍ ആണ്. പ്ലാന്റില്‍ ആറു ദിവസത്തെ ബോട്ട്‌ലിങ് ശേഷിക്ക് ആവശ്യമായത്ര എല്‍.പി.ജി. സംഭരിക്കാവുന്ന അളവിലേക്കു സംഭരണശേഷി വര്‍ധിപ്പിച്ചിട്ടുണ്ട്. പ്ലാന്റിലും സമീപ പ്രദേശങ്ങളിലും ഏറ്റവും സുരക്ഷ ഉറപ്പാക്കുന്ന സുരക്ഷിതമായ സ്റ്റോറേജ് വെസ്സലാണ് ഇത്. എല്‍പിജി പൈപ്പ്‌ലൈന്‍ വഴി ലഭ്യമായിത്തുടങ്ങുന്നതോടെ ടാങ്കറുകളുടെ ഓട്ടം കുറയും. ബിപിസിഎല്‍ കൊച്ചി റിഫൈനറിയിലെ പെട്രോകെമിക്കല്‍ കോംപ്ലക്‌സ്, ഇറക്കുമതിയെ ആശ്രയിക്കുന്നതു കുറയ്ക്കാന്‍ ഉദ്ദേശിച്ചുള്ള ഒരു മെയ്ക്ക് ഇന്‍ ഇന്ത്യ പദ്ധതിയാണ്. പ്രൊപ്പലീന്‍ ഡെറിവേറ്റീവ് പെട്രോകെമിക്കല്‍ ആന്‍ഡ് പോളിയോള്‍ പദ്ധതി പല വ്യവസായങ്ങളെയും ഉത്തേജിപ്പിക്കും. പെട്രോ കെമിക്കല്‍, പ്രകൃതിവാതക മന്ത്രാലയത്തിന്റെ പിന്തുണയോടെ ഏറ്റുമാനൂരില്‍ സ്ഥാപിക്കുന്ന സ്‌കില്‍ ഡവലപ്‌മെന്റ് ഇന്‍സ്റ്റിറ്റ്യൂട്ട് അര്‍ഹരായ യുവാക്കള്‍ക്കു എണ്ണ, ഗ്യാസ്, മറ്റു വ്യവസായങ്ങള്‍ എന്നീ മേഖലകളില്‍ തൊഴിലധിഷ്ഠിത പരിശീലനം ലഭ്യമാക്കുകയും തൊഴില്‍വൈദഗ്ധ്യവും സംരംഭകത്വവും വര്‍ധിപ്പിക്കുകയും ചെയ്യും. കേരള ഗവണ്‍മെന്റ് അനുവദിച്ച എട്ട് ഏക്കര്‍ സ്ഥലത്താണ് ക്യാമ്പസ് സ്ഥാപിക്കുക. ഇവിടെ പ്രതിവര്‍ഷം 20 വ്യത്യസ്ത മേഖലകളിലായി ആയിരത്തോളം യുവജനങ്ങള്‍ക്കു പരിശീലനം നല്‍കാന്‍ കഴിയും. നേരത്തേ, 2019 ജനുവരി 15നു കൊല്ലം ബൈപാസിന്റെ ഉദ്ഘാടനം നിര്‍വഹിക്കാന്‍ എത്തിയിരുന്ന പ്രധാനമന്ത്രി തിരുവനന്തപുരം പത്മനാഭസ്വാമി ക്ഷേത്രം സന്ദര്‍ശിച്ചിരുന്നു.
സുസുക്കി മോട്ടോർ കോർപ്പറേഷന്റെ മുതിർന്ന ഉപദേഷ്ടാവ് ഒസാമു സുസുക്കിയുമായി പ്രധാനമന്ത്രിയുടെ കൂടിക്കാഴ്ച

പ്രധാനമന്ത്രി ശ്രീ നരേന്ദ്ര മോദി 2022 മെയ് 23 ന് ടോക്കിയോയിൽ വെച്ച് സുസുക്കി മോട്ടോർ കോർപ്പറേഷന്റെ മുതിർന്ന ഉപദേഷ്ടാവ് ഒസാമു സുസുക്കിയുമായി കൂടിക്കാഴ്ച നടത്തി. കൂടിക്കാഴ്ചയിൽ, സുസുക്കിയുടെ ഇന്ത്യയിലെ സഹകരണവും സംഭാവനയും പ്രധാനമന്ത്രി അനുസ്മരിക്കുകയും ഇന്ത്യയുടെ വാഹന വ്യവസായത്തിൽ സുസുക്കി മോട്ടോഴ്‌സിന്റെ പരിവർത്തനപരമായ പങ്കിനെ അഭിനന്ദിക്കുകയും ചെയ്തു. സുസുക്കി മോട്ടോർ ഗുജറാത്ത് പ്രൈവറ്റ് ലിമിറ്റഡും മാരുതി സുസുക്കി ഇന്ത്യ ലിമിറ്റഡും ഓട്ടോമൊബൈൽ, ഓട്ടോ ഘടക മേഖലകളിലെ ഉത്പ്പാദനബന്ധിത പ്രോത്സാഹന (പിഎൽഐ) പദ്ധതി പ്രകാരം അംഗീകരിച്ച അപേക്ഷകരിൽ ഉൾപ്പെടുന്നതിനെ അവർ അഭിനന്ദിച്ചു. സുസ്ഥിര വളർച്ചയുടെ ലക്ഷ്യം സാക്ഷാത്കരിക്കുന്നതിനായി ഇലക്ട്രിക് വാഹനങ്ങൾക്കും ബാറ്ററികൾക്കും ഉൽപ്പാദന സൗകര്യങ്ങളും പുനരുപയോഗ കേന്ദ്രങ്ങളും സ്ഥാപിക്കുന്നതുൾപ്പെടെ ഇന്ത്യയിലെ കൂടുതൽ നിക്ഷേപ അവസരങ്ങളെക്കുറിച്ച് അവർ ചർച്ച ചെയ്തു. ജപ്പാൻ-ഇന്ത്യ ഇൻസ്റ്റിറ്റ്യൂട്ട് ഓഫ് മാനുഫാക്ചറിംഗ് (ജെഐഎം), ജാപ്പനീസ് എൻഡോവ്ഡ് കോഴ്‌സുകൾ (ജെഇസി) എന്നിവയിലൂടെയുള്ള നൈപുണ്യ വികസനം ഉൾപ്പെടെ, ഇന്ത്യയിൽ പ്രാദേശിക നവീകരണ സംവിധാനം കെട്ടിപ്പടുക്കുന്നതിനുള്ള തന്ത്രങ്ങളും അവർ ചർച്ച ചെയ്തു.
പ്രതിരോധ രംഗത്ത് സംയുക്ത കമ്പനികള്‍ തുടങ്ങാനുള്ള പ്രത്യേക മാര്‍ഗ്ഗ നിര്‍ദ്ദേശങ്ങള്‍ റദ്ദാക്കി

പൊതുമേഖലയില്‍ പ്രതിരോധ സംയുക്ത സംരംഭങ്ങള്‍ തുടങ്ങുന്നതിന് നിലവിലുള്ള പ്രത്യേക മാര്‍ഗ്ഗനിര്‍ദ്ദേശങ്ങള്‍ റദ്ദാക്കാന്‍ പ്രധാനമന്ത്രി ശ്രീ. നരേന്ദ്ര മോദിയുടെ അദ്ധ്യക്ഷ്യതയില്‍ ചേര്‍ന്ന മന്ത്രിസഭാ യോഗം തീരുമാനിച്ചു. പ്രതിരോധ മേഖലയില്‍ സംയുക്ത സംരംഭങ്ങള്‍ തുടങ്ങുന്നതിന് 2012 ഫെബ്രുവരിയില്‍ വിജ്ഞാപനം ചെയ്ത ഈ മാര്‍ഗനിര്‍ദ്ദേശങ്ങള്‍ ഇനി ബാധകമായിരിക്കില്ല. കേന്ദ്ര പൊതുമേഖലാ സ്ഥാപനങ്ങള്‍ക്ക് ഒരു പോലെ ബാധകമായ കേന്ദ്ര ധനകാര്യ മന്ത്രാലയവും, പൊതു സംരംഭകത്വ വകുപ്പും കാലാകലങ്ങളില്‍ പുറപ്പെടുവിച്ചിട്ടുള്ള മാര്‍ഗ്ഗ നിര്‍ദ്ദേശങ്ങള്‍ തന്നെയാകും ഈ സംയുക്ത സംരംഭങ്ങള്‍ക്കും ബാധകമായിരിക്കുക. ഈ മേഖലയില്‍ സ്വദേശി വല്‍ക്കരണത്തിലൂടെ സ്വയം പര്യാപ്തത കൈവരിക്കുക എന്ന ലക്ഷ്യം നേടാന്‍ ഇതുവഴി സാധിക്കും. കൂടാതെ സ്വകാര്യ മേഖലയ്ക്കും പൊതുമേഖലയ്ക്കും സമാനമായ സാഹചര്യങ്ങള്‍ ഇത് ഒരുക്കും. ദേശീയ സുരക്ഷാ താല്‍പര്യങ്ങള്‍ കണക്കിലെടുത്തു കൊണ്ട് പ്രതിരോധ രംഗത്ത് വര്‍ദ്ധിച്ച് തോതില്‍ സ്വാശ്രയത്വം കൈവരിക്കുന്നതിന് ഉതകുന്ന നൂതന പങ്കാളിത്തങ്ങള്‍ക്കും ഇത് സഹായകമാകും. ഈ തീരുമാനം പൊതു മേഖലയിലെ 9 പ്രതിരോധ സ്ഥാപനങ്ങളായ മാസഡോണ്‍ ഡോക്ക് ലിമിറ്റഡ്, ഗോവ ഷിപ്പിയാഡ് ലിമിറ്റഡ്, ഗാര്‍ഡന്‍ റീച്ച് ഷിപ്പ് ബില്‍ഡേഴ്‌സ് ആന്റ് എഞ്ചിനീയേഴ്‌സ് ലിമിറ്റഡ്, ഹിന്ദുസ്ഥാന്‍ ഷിപ്പിയാഡ് ലിമിറ്റഡ്, ഭാരത് ഇലക്‌ട്രോണിക്‌സ് ലിമിറ്റഡ്, ഹിന്ദുസ്ഥാന്‍ ഏറോണോട്ടിക്‌സ് ലിമിറ്റഡ്, ഭാരത് എര്‍ത്ത് മൂവേഴ്‌സ് ലിമിറ്റഡ്, ഭാരത് ഡൈനാമിക്‌സ് ലിമിറ്റഡ്, മിശ്ര ധാതു നിഗം ലിമിറ്റഡ് എന്നിവയ്ക്ക് ഗുണം ചെയ്യും. പൊതുമേഖലയിലെ പ്രതിരോധ സ്ഥാപനങ്ങള്‍ക്കായുള്ള മാര്‍ഗനിര്‍ദേശങ്ങളുടെ നടപ്പിലാക്കല്‍ ഘട്ടത്തില്‍ ഉയര്‍ന്നുവന്ന പ്രശ്‌നങ്ങളാണ് അവ റദ്ദാക്കാനുള്ള തീരുമാനത്തിനു പിന്നില്‍. മാത്രവുമല്ല മേക്ക് ഇന്‍ ഇന്ത്യയിലൂടെ തദ്ദേശവല്‍ക്കരണത്തിന് മുന്തിയ പ്രാധാന്യം നല്‍കുന്ന കാലത്ത് നിരവധി മാര്‍ഗനിര്‍ദ്ദേശങ്ങള്‍ നിലവിലുള്ളത് പൊരുത്തകേടും അവ്യക്തതയും സൃഷ്ടിക്കുമെന്നത് കൂടി കണക്കിലെടുത്താണ് പ്രത്യേക മാര്‍ഗനിര്‍ദ്ദേശങ്ങള്‍ റദ്ദാക്കാനുള്ള തീരുമാനം.
ബെംഗളൂരുവിIല്‍ ബോഷ് സ്മാര്‍ട്ട് കാമ്പസിന്റെ ഉദ്ഘാടന വേളയില്‍ പ്രധാനമന്ത്രി നടത്തിയ പ്രസംഗം

ബോഷ് ഇന്ത്യയുടെ മുഴുവന്‍ ടീം അംഗങ്ങളേ, പ്രിയ സുഹൃത്തുക്കളെ, നമസ്‌തേ! 100 വര്‍ഷം പൂര്‍ത്തിയാക്കിയ ബോഷ് ഇന്ത്യക്ക് അഭിനന്ദനങ്ങള്‍. ഇന്ത്യയ്ക്കും ബോഷ് ഇന്ത്യയ്ക്കും ഇത് ഒരു പ്രത്യേക വര്‍ഷമാണ്. ഞങ്ങളുടെ രാജ്യം സ്വാതന്ത്ര്യം നേടിയിട്ട് 75 വര്‍ഷം ആഘോഷിക്കുകയാണ്. ഒപ്പം, നിങ്ങള്‍ ഇന്ത്യയില്‍ നിങ്ങളുടെ സാന്നിധ്യത്തിന്റെ ഒരു നൂറ്റാണ്ട് ആഘോഷിക്കുകയാണ്. ബോഷ് സ്മാര്‍ട്ട് കാമ്പസ് ഉദ്ഘാടനം ചെയ്യുന്നതില്‍ സന്തോഷമുണ്ട്. ഈ കാമ്പസ് തീര്‍ച്ചയായും ഇന്ത്യയ്ക്കും ലോകത്തിനും വേണ്ടിയുള്ള ഭാവി ഉല്‍പ്പന്നങ്ങളും പരിഹാരങ്ങളും വികസിപ്പിക്കുന്നതിന് നേതൃത്വം നല്‍കും. 2015 ഒക്ടോബറില്‍ ചാന്‍സലര്‍ മെര്‍ക്കലിനൊപ്പം ബെംഗളൂരുവിലെ ബോഷ് സൗകര്യം സന്ദര്‍ശിക്കാന്‍ എനിക്ക് അവസരം ലഭിച്ചു. അവിടെ നടക്കുന്ന നൂതന പ്രവര്‍ത്തനങ്ങള്‍ ഞാന്‍ നേരിട്ട് കണ്ടു. യുവാക്കളെ നൈപുണ്യമാക്കാന്‍ ബോഷ് ഉപയോഗിക്കുന്ന ഇരട്ട വിദ്യാഭ്യാസ സമീപനവും ഒരുപോലെ ആനന്ദദായകമായിരുന്നു. സുഹൃത്തുക്കളേ, ഇത് സാങ്കേതികവിദ്യയുടെ കാലമാണ്. നൂറ്റാണ്ടിലെ ഏറ്റവും വലിയ മഹാമാരിക്കെതിരെ ലോകം പൊരുതുമ്പോള്‍ കഴിഞ്ഞ രണ്ട് വര്‍ഷമായി സാങ്കേതികവിദ്യയുടെ നേട്ടങ്ങള്‍ നാമെല്ലാവരും കണ്ടു. അതിനാല്‍, സാങ്കേതികവിദ്യയിലും നവീകരണത്തിലും കൂടുതല്‍ നിക്ഷേപം നടത്തേണ്ടത് പ്രധാനമാണ്. ബോഷ് ഇന്ത്യ നവീനാശയത്തില്‍ മാത്രമല്ല അതിന് സ്‌കെയില്‍ നല്‍കുന്നതിലും പ്രവര്‍ത്തിച്ചതില്‍ എനിക്ക് സന്തോഷമുണ്ട്. ഇതിലെ ഒരു പ്രധാന സ്തംഭം സുസ്ഥിരതയും ആയിരിക്കും. കഴിഞ്ഞ 8 വര്‍ഷത്തിനിടെ സൗരോര്‍ജ്ജത്തിന്റെ സ്ഥാപിത ശേഷി ഏകദേശം 20 മടങ്ങ് വര്‍ധിച്ചതോടെ ഇന്ത്യയുടെ വളര്‍ച്ച പച്ചപിടിച്ചു കൊണ്ടിരിക്കുകയാണ്. ഇന്ത്യയിലും പുറത്തും ബോഷ് കാര്‍ബണ്‍രഹിത സാഹചര്യം കൈവരിച്ചിട്ടുണ്ടെന്ന് എനിക്കു മനസ്സിലാക്കാന്‍ കഴിഞ്ഞു. ഇത് വളരെ പ്രചോദനാത്മകമാണ്. സുഹൃത്തുക്കളേ, ഇന്ന്, അതിവേഗം വളരുന്ന പ്രധാന സമ്പദ്വ്യവസ്ഥകളിലൊന്നാണ് ഇന്ത്യ. കഴിഞ്ഞ രണ്ട് വര്‍ഷമായി നിക്ഷേപങ്ങള്‍ ഉയര്‍ന്നു. നമ്മുടെ യുവാക്കള്‍ക്ക് നന്ദി, ഇന്ത്യയുടെ സ്റ്റാര്‍ട്ട്-അപ്പ് പരിസ്ഥിതി ലോകത്തിലെ ഏറ്റവും വലിയ ഒന്നാണ്. ടെക് ലോകത്ത് തന്നെ നിരവധി അവസരങ്ങളുണ്ട്. എല്ലാ ഗ്രാമങ്ങളിലും അതിവേഗ ഇന്റര്‍നെറ്റ് ലഭ്യമാക്കാന്‍ ഇന്ത്യന്‍ സര്‍ക്കാര്‍ പ്രവര്‍ത്തിക്കുന്നു. ഒരു ഡിജിറ്റല്‍ ഇന്ത്യയെക്കുറിച്ചുള്ള ഞങ്ങളുടെ കാഴ്ചപ്പാടില്‍ ഗവണ്‍മെന്റിന്റെ എല്ലാ മേഖലകളുമായും സാങ്കേതികവിദ്യ സമന്വയിപ്പിക്കുന്നത് ഉള്‍പ്പെടുന്നു. ഈ അവസരങ്ങള്‍ പ്രയോജനപ്പെടുത്താനും ഞങ്ങളുടെ രാജ്യത്ത് നിക്ഷേപം നടത്താനും ഞാന്‍ ലോകത്തോട് അഭ്യര്‍ത്ഥിക്കുന്നു. സുഹൃത്തുക്കളേ, നാഴികക്കല്ലുകള്‍ പ്രധാനമാണ്. അവ ആഘോഷിക്കാനും മുന്നോട്ട് നോക്കാനുമുള്ള അവസരമാണ്. ഇന്ത്യയില്‍ ഇനിയും കൂടുതല്‍ കാര്യങ്ങള്‍ ചെയ്യുന്നതിനെക്കുറിച്ച് ചിന്തിക്കാന്‍ ഞാന്‍ ബോഷിനോട് അഭ്യര്‍ത്ഥിക്കുന്നു. നിങ്ങളുടെ ടീമിന് ചെയ്യാന്‍ കഴിയുന്ന 25 വര്‍ഷത്തേക്ക് ലക്ഷ്യങ്ങള്‍ സജ്ജമാക്കുക. 100 വര്‍ഷം മുമ്പ് ബോഷ് ഒരു ജര്‍മ്മന്‍ കമ്പനിയായാണ് ഇന്ത്യയിലെത്തിയത്. എന്നാല്‍ ഇന്ന്, അത് ജര്‍മ്മന്‍ പോലെ തന്നെ ഇന്ത്യക്കാരനുമാണ്. ജര്‍മ്മന്‍ എഞ്ചിനീയറിംഗിന്റെയും ഇന്ത്യന്‍ ഊര്‍ജ്ജത്തിന്റെയും മികച്ച ഉദാഹരണമാണിത്. ഈ ബന്ധം കൂടുതല്‍ ശക്തമായി തുടരും. ഒരിക്കല്‍ കൂടി, ബോഷ് ഇന്ത്യയുടെ മുഴുവന്‍ കുടുംബത്തെയും ഞാന്‍ അഭിനന്ദിക്കുന്നു, നിങ്ങള്‍ക്ക് എല്ലാവിധ ആശംസകളും നേരുന്നു. നന്ദി. വളരെയധികം നന്ദി.
ഇസ്രയേലിന്റെ പ്രധാനമന്ത്രിപദം ഏറ്റെടുത്തതിന് പ്രധാനമന്ത്രി യെയർ ലാപിഡിനെ അഭിനന്ദിച്ചു

ഇസ്രയേലിന്റെ പ്രധാനമന്ത്രിപദം ഏറ്റെടുത്തതിന് പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഇന്ത്യയുടെ യഥാർത്ഥ സുഹൃത്തായതിന് നഫ്താലി ബെന്നറ്റിനും ശ്രീ മോദി നന്ദി പറഞ്ഞു. "ഇസ്രായേലിന്റെ പ്രധാനമന്ത്രി സ്ഥാനം ഏറ്റെടുത്തതിന് യെയർ ലാപിഡിന് ഊഷ്മളമായ ആശംസകളും ഹൃദയംഗമമായ അഭിനന്ദനങ്ങളും. 30 വർഷത്തെ സമ്പൂർണ്ണ നയതന്ത്ര ബന്ധങ്ങൾ ആഘോഷിക്കുമ്പോൾ നമ്മുടെ തന്ത്രപരമായ പങ്കാളിത്തം തുടരാൻ ഞാൻ ആഗ്രഹിക്കുന്നു." "ഇന്ത്യയുടെ യഥാർത്ഥ സുഹൃത്തായിരുന്നതിന് നഫ്താലി ബെന്നറ്റിന് നന്ദി. നമ്മുടെ ഫലപ്രദമായ ഇടപെടലുകളെ ഞാൻ വിലമതിക്കുന്നു, നിങ്ങളുടെ പുതിയ കർമരംഗത്ത്‌ വിജയിക്കട്ടെ."
മനുഷ്യ വിഭവ ശേഷി വികസനം സംബന്ധിച്ച് ഇന്ത്യയും അഫ്ഗാനിസ്ഥാനും ധാരണാപത്രം ഒപ്പുവെക്കുന്നതിനു മന്ത്രിസഭ അനുമതി നല്‍കി

മനുഷ്യ വിഭവ ശേഷി വികസനം സംബന്ധിച്ചു സഹകരിച്ചു പ്രവര്‍ത്തിക്കുന്നതിനായി ഇന്ത്യയും അഫ്ഗാനിസ്ഥാനും ധാരണാപത്രം ഒപ്പുവെക്കുന്നതിനു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അനുമതി നല്‍കി. അഫ്ഗാനിസ്ഥാനിലെ വിദ്യാര്‍ഥികള്‍ക്കും വിദ്യാഭ്യാസ സ്ഥാപനങ്ങളിലെ അധ്യാപകര്‍ക്കും ‘സ്വയം’ കോഴ്‌സുകളില്‍ റജിസ്റ്റര്‍ ചെയ്യാന്‍ ധാരണാപത്രം അവസരമൊരുക്കും. അഫ്ഗാനിസ്ഥാനില്‍ വികസിപ്പിച്ച ‘സ്വയം’ കോഴ്‌സുകള്‍ ഉപയോഗപ്പെടുത്തുന്നതിനും ഇതു വഴി അവസരം ഒരുങ്ങും. അഫ്ഗാനിസ്ഥാനിലെ അധ്യാപകര്‍ക്കും വിദ്യാര്‍ഥികള്‍ക്കും ഇതിനാവശ്യമായ പരിശീലനം കേന്ദ്ര മനുഷ്യവിഭവ ശേഷി വികസന മന്ത്രാലയം നല്‍കും. ഇന്ത്യന്‍ ദേശീയ ഡിജിറ്റല്‍ ലൈബ്രറി, വിര്‍ച്വല്‍ ലാബുകള്‍, സ്‌പോക്കണ്‍ ട്യൂട്ടോറിയലുകള്‍ തുടങ്ങിയ പ്രമുഖ ഐ.സി.ടി. പദ്ധതികളുടെ സാങ്കേതിക വിദ്യ ഈ കരാര്‍ പ്രകാരം ഇന്ത്യാ ഗവണ്‍മെന്റ് പങ്കുവെക്കും. ഇന്ത്യയിലെയും അഫ്ഗാനിസ്ഥാനിലെയും സര്‍വകലാശാലകളും വിദ്യാഭ്യാസ സ്ഥാപനങ്ങളും സഹകരിച്ച് സംയുക്ത മാസ്റ്റര്‍ ഡിഗ്രി കോഴ്‌സുകള്‍ ആരംഭിക്കുന്നതിനും നിര്‍ദേശമുണ്ട്. പാഠ്യപദ്ധതി വികസിപ്പിക്കുന്നതിനും അധ്യാപകരുടെ കഴിവു വര്‍ധിപ്പിക്കുന്നതിനും അഫ്ഗാനിസ്ഥാന്‍ ഉന്നത വിദ്യാഭ്യാസ വകുപ്പു മന്ത്രാലയത്തിന് കേന്ദ്ര മനുഷ്യ വിഭവശേഷി വികസന മന്ത്രാലയം പിന്‍തുണ നല്‍കും. വിദ്യാഭ്യാസ യോഗ്യതകളെ പരസ്പരം അംഗീകരിക്കുന്നതായി ഇരു രാജ്യങ്ങളും കരാര്‍ ഒപ്പിടാമെന്ന് ധാരണപത്രത്തിലൂടെ പരസ്പരം സമ്മതിക്കുന്നു. അഫ്ഗാനിലെ വിദ്യാഭ്യാസ സ്ഥാപനങ്ങളില്‍ കൂടുതല്‍ വിദേശ വിദ്യാര്‍ഥികളെ ആകര്‍ഷിക്കുക വഴി ഇന്ത്യയില്‍ പഠിക്കുക പദ്ധതി പ്രകാരം കുട്ടികളുടെ സഞ്ചാരം പ്രോല്‍സാഹിപ്പിക്കപ്പെടും എന്നു പ്രതീക്ഷിക്കപ്പെടുന്നു. ഇരു രാജ്യങ്ങളും തമ്മില്‍ വിദ്യാഭ്യാസ രംഗത്തുള്ള സഹകരണത്തിലെ അതിപ്രധാനമായ നാഴികക്കല്ലാണ് ഇത്. പശ്ചാത്തലം: വിദ്യാഭ്യാസ രംഗത്ത് ഉള്‍പ്പെടെ ഇന്ത്യയും അഫ്ഗാനിസ്ഥാനുമായി ഉറച്ച നയതന്ത്ര ബന്ധം ഉണ്ട്. ഇതു ശക്തിപ്പെടുത്തുന്നതിനായി ഒരു ധാരണാപത്രത്തില്‍ ഒപ്പുവെക്കുക വഴി മനുഷ്യ വിഭവ ശേഷി വികസനത്തില്‍ സഹകരിക്കാന്‍ ഇരു രാജ്യങ്ങളും തീരുമാനം എടുത്തിരിക്കുകയാണ്. നാഷണല്‍ മിഷന്‍ ഓണ്‍ എജുക്കേഷന്‍ ത്രൂ ഐ.സി.ടി. (എന്‍.എം.ഇ.ഐ.സി.ടി.) വഴി കേന്ദ്ര മനുഷ്യവിഭവ ശേഷി വികസന മന്ത്രാലയം സാങ്കേതിക വിദ്യ കരുത്തു പകരുന്ന പഠന മുന്നേറ്റങ്ങള്‍ പലതും ഏറ്റെടുത്തിട്ടുണ്ട്. രാജ്യത്തെ ഏറ്റവും മികച്ച അധ്യാപകര്‍ തയ്യാറാക്കിയ ഓണ്‍ലൈന്‍ കോഴ്‌സുകള്‍ ചെയ്യാന്‍ അവസരമൊരുക്കുന്ന, ഓപ്പണ്‍ ഓണ്‍ലൈന്‍ കോഴ്‌സുകള്‍ക്കായുള്ള ഇന്ത്യയുടെ സ്വന്തം എം.ഒ.ഒ.സി. വേദിയായ ‘സ്വയം’ അത്തരമൊരു ബൃഹദ്പദ്ധതിയാണ്. ‘സ്വയം’ വഴി നടത്തപ്പെടുന്ന രണ്ടായിരത്തോളം കോഴ്‌സുകളില്‍ 35 ലക്ഷത്തിലേറെ വിദ്യാര്‍ഥികള്‍ നാളിതുവരെ എന്റോള്‍ ചെയ്തിട്ടുണ്ട്. ഒന്‍പതാം ക്ലാസ് മുതല്‍ ബിരുദാനന്തര ബിരുദം വരെയുള്ള കോഴ്‌സുകളും ജീവിതകാലം മുഴുവന്‍ പഠിക്കാവുന്ന കോഴ്‌സുകളും ഇവയില്‍ ഉള്‍പ്പെടും. ‘സ്വയം’ വഴി ചെയ്യുന്ന കോഴ്‌സുകള്‍ക്കു വിദ്യാര്‍ഥികള്‍ക്ക് 20 ശതമാനം വരെ ക്രെഡിറ്റ് ട്രാന്‍സ്ഫറിന് അര്‍ഹത ഉണ്ടായിരിക്കും. ഉന്നത വിദ്യാഭ്യാസ രംഗത്തെ അധ്യാപകര്‍ക്കു പ്രതിവര്‍ഷ റിഫ്രഷര്‍ കോഴ്‌സ് നല്‍കുന്നതിനും ഈ വേദി ഉപയോഗപ്പെടുത്തുന്നു.
പ്രധാനമന്ത്രിയും റിപ്പബ്ലിക് ഓഫ് ഉഗാണ്ട പ്രസിഡന്റും ടെലിഫോണില്‍ സംസാരിച്ചു

റിപ്പബ്ലിക് ഓഫ് ഉഗാണ്ട പ്രസിഡന്റ് ബഹുമാനപ്പെട്ട യോവേരി കഗുത മുസേവനിയും ബഹുമാനപ്പെട്ട പ്രധാനമന്ത്രി ശ്രീ. നരേന്ദ്ര മോദിയും ടെലിഫോണില്‍ സംസാരിച്ചു. കോവിഡ്- 19 മഹാവ്യാധി ഉയര്‍ത്തുന്ന ആരോഗ്യ, സാമ്പത്തിക വെല്ലുവിളികളെ കുറിച്ച് ഇരു നേതാക്കളും ചര്‍ച്ച നടത്തി. നിലവിലുള്ള ആരോഗ്യ പ്രതിസന്ധിയുടെ നാളുകളില്‍ ആഫ്രിക്കയിലെ സുഹൃത്തുക്കളോട് ഇന്ത്യ ഐക്യദാര്‍ഢ്യം പ്രഖ്യാപിക്കുന്നു എന്നും വൈറസ് പടരുന്നതു തടയാന്‍ ഉഗാണ്ട ഗവണ്‍മെന്റിനു സാധ്യമായ എല്ലാ സഹായവും നല്‍കുമെന്നും ബഹുമാനപ്പെട്ട പ്രസിഡന്റ് മുസേവനിക്കു പ്രധാനമന്ത്രി ഉറപ്പുനല്‍കി. നിലവിലുള്ള സാഹചര്യത്തില്‍ ഉള്‍പ്പെടെ ഉഗാണ്ടയിലുള്ള ഇന്ത്യന്‍ വംശജര്‍ക്ക് ആ രാജ്യത്തെ ഗവണ്‍മെന്റും സമൂഹവും നല്‍കിവരുന്ന സല്‍പേരിനും സുരക്ഷയ്ക്കും പ്രധാനമന്ത്രി നന്ദി പറഞ്ഞു. 2018 ജൂലൈയില്‍ താന്‍ നടത്തിയ ഉഗാണ്ട സന്ദര്‍ശനം അനുസ്മരിച്ച അദ്ദേഹം, ഇന്ത്യ-ഉഗാണ്ട ബന്ധത്തിന്റെ സവിശേഷ സ്വഭാവത്തെ കുറിച്ചു പരാമര്‍ശിക്കുകയും ചെയ്തു. കോവിഡ്- 19 ഉയര്‍ത്തുന്ന വെല്ലുവിളിയെ ലോകം ഉടന്‍ തരണം ചെയ്യുമെന്ന ശുഭപ്രതീക്ഷ ഇരുവരും പങ്കുവെച്ചു.
ദേശീയ ശാസ്ത്ര ദിനത്തില്‍ പ്രധാനമന്ത്രിയുടെ ആശംസ

ദേശീയ ശാസ്ത്ര ദിനം പ്രമാണിച്ച് പ്രധാനമന്ത്രി ശ്രീ. നരേന്ദ്ര മോദി ശാസ്ത്രജ്ഞരെ ആശംസിച്ചു. ശാസ്ത്ര സ്‌നേഹികളെയും അദ്ദേഹം അഭിവാദ്യം ചെയ്തു. ‘ദേശീയ ശാസ്ത്ര ദിനത്തില്‍ ആശംസകള്‍. എല്ലാ ശാസ്ത്ര സ്‌നേഹികളെയും ഞാന്‍ അഭിവാദ്യം ചെയ്യുകയും, അവരുടെ ശാസ്ത്ര ത്വര വര്‍ദ്ധിപ്പിക്കുന്നതിന് എല്ലാ ആശംസകളും നേരുന്നു. നമ്മുടെ ശാസ്ത്രജ്ഞരില്‍ ഇന്ത്യയ്ക്ക് അങ്ങേയറ്റത്തെ അഭിമാനമുണ്ട്,’ പ്രധാനമന്ത്രി പറഞ്ഞു.
പാഴ്‌സി  പുതുവർഷാരംഭമായ  നവ് റോസിൽ   പ്രധാനമന്ത്രി ജനങ്ങളെ അഭിവാദ്യം ചെയ്തു

പ്രധാനമന്ത്രി ശ്രീ നരേന്ദ്ര മോദി പാഴ്സി പുതുവർഷമായ നവ് റോസിൽ ജനങ്ങളെ അഭിവാദ്യം ചെയ്തു, ഒരു ട്വീറ്റിൽ പ്രധാനമന്ത്രി പറഞ്ഞു; പാഴ്സി പുതുവത്സരാശംസകൾ. സന്തോഷവും സമൃദ്ധിയും നല്ല ആരോഗ്യവും നിറഞ്ഞ ഒരു വർഷത്തിനായി പ്രാർത്ഥിക്കുന്നു. വിവിധ മേഖലകളിലുടനീളമുള്ള പാഴ്സി സമൂഹത്തിന്റെ മികച്ച സംഭാവനകളെ ഇന്ത്യ വിലമതിക്കുന്നു. നവോറോസ് മുബാറക്! "
പ്രധാനമന്ത്രി നരേന്ദ്ര മോദിയും മൗറീഷ്യസ് പ്രധാനമന്ത്രി പ്രവിന്ദ് ജുഗ്നോത്തും മൗറീഷ്യസിലെ പുതിയ സുപ്രീം കോടതി കെട്ടിടം സംയുക്തമായി ഉദ്ഘാടനം ചെയ്തു

പ്രധാനമന്ത്രി ശ്രീ നരേന്ദ്ര മോദിയും മൗറീഷ്യസ് പ്രധാനമന്ത്രി ശ്രീ. പ്രവിന്ദ് ജുഗ്നോത്തും ചേര്‍ന്ന് മൗറീഷ്യസിലെ പുതിയ സുപ്രീം കോടതി കെട്ടിടം വീഡിയോ കോണ്‍ഫറന്‍സ് വഴി ഉദ്ഘാടനം ചെയ്തു. കോവിഡ് മഹാമാരിക്കു പിന്നാലെ മൗറീഷ്യസ് തലസ്ഥാനമായ പോര്‍ട്ട് ലൂയിസില്‍ ഇന്ത്യയുടെ സഹായത്തോടെ ആദ്യമായി നിര്‍മ്മാണം പൂര്‍ത്തിയാക്കിയ അടിസ്ഥാനസൗകര്യ പദ്ധതിയായ സുപ്രീം കോടതി കെട്ടിടമാണ് ഇരുവരും സംയുക്തമായി ഉദ്ഘാടനം ചെയ്തത്. കെട്ടിട നിര്‍മ്മാണത്തിനായി ഇന്ത്യ 28.12 ദശലക്ഷം അമേരിക്കന്‍ ഡോളര്‍ മൗറീഷ്യസിനു ധനസഹായം നല്‍കിയിരുന്നു. ഉദ്ഘാടന വേളയില്‍ സംസാരിക്കവേ സഹകരണത്തിലൂടെ വികസനം കൊണ്ടുവരണമെന്ന ഇന്ത്യയുടെ നയത്തിന്റെ പ്രാധാന്യത്തെക്കുറിച്ച് പറഞ്ഞ പ്രധാനമന്ത്രി ഇന്ത്യയും മൗറീഷ്യസും തമ്മിലുള്ള സഹകരണം ഊട്ടിയുറപ്പിക്കുന്നതില്‍ ജനപങ്കാളിത്തത്തോടെയുള്ള അടിസ്ഥാനസൗകര്യ പദ്ധതികളുടെ പങ്കിനെ പ്രശംസിച്ചു. ആധുനിക ഡിസൈനിലും നവീന സൗകര്യങ്ങളിലും നിര്‍മ്മിച്ച സുപ്രീം കോടതി കെട്ടിടം മൗറീഷ്യസിലെ നീതിന്യായ വ്യവസ്ഥയ്ക്ക് അനുയോജ്യമായ ഇരിപ്പിടമായിരിക്കുമെന്നും ഇത് ഇന്ത്യ-മൗറീഷ്യസ് സഹകരണത്തിന്റെയും ഇരു രാജ്യങ്ങളും പുലര്‍ത്തുന്ന മൂല്യങ്ങളുടേയും പ്രതീകമായി നിലകൊള്ളുമെന്നും അദ്ദേഹം പറഞ്ഞു. സമയബന്ധിതമായി പൂര്‍ത്തിയാക്കിയ പദ്ധതിക്ക് പ്രതീക്ഷിച്ചതിലും കുറഞ്ഞ തുകയേ ചെലവായുള്ളുവെന്നും അദ്ദേഹം ചൂണ്ടിക്കാട്ടി. വികസന പങ്കാളിത്തം എന്ന ഇന്ത്യയുടെ നയത്തിന്റെ ഏറ്റവും വലിയ ഉദാഹരണങ്ങളിലൊന്നാണു മൗറീഷ്യസുമായുള്ള ഈ വികസന സഹകരണമെന്നും പ്രധാനമന്ത്രി പറഞ്ഞു. വികസന കാര്യങ്ങളില്‍ ഇന്ത്യയുടെ സഹകരണത്തിനു പിന്നില്‍ എന്തെങ്കിലും രാഷ്ട്രീയപരമോ വാണിജ്യപരമോ ആയ ഉപാധികളില്ലെന്നും അദ്ദേഹം വ്യക്തമാക്കി. വികസനത്തില്‍ പങ്കാളികളാകുന്നവരെ ബഹുമാനിക്കണമെന്ന അടിസ്ഥാന മൂല്യബോധവും ഇന്ത്യയുടെ വികസന പ്രവര്‍ത്തനങ്ങളില്‍ നിന്നുള്ള അനുഭവം പങ്കുവയ്ക്കലുമാണ് ഇതിലൂടെ നടക്കുന്നത്. ഇന്ത്യയുടെ വികസന സഹകരണം എന്നത് ‘ആദരം’, ‘വൈവിധ്യം’, ‘ഭാവിയിലേക്കുള്ള കരുതല്‍’, ‘സുസ്ഥിര വികസനം’ എന്നീ മൂല്യങ്ങളില്‍ അധിഷ്ഠിതമാണെന്നും പ്രധാനമന്ത്രി പറഞ്ഞു. മൗറീഷ്യസിലെ ജനങ്ങളുടെ നേട്ടങ്ങളിലെ സന്തോഷം ഇന്ത്യ പങ്കുവയ്ക്കുന്നതായി പറഞ്ഞ പ്രധാനമന്ത്രി മോദി വരും വര്‍ഷങ്ങളില്‍ ഇന്ത്യ- മൗറീഷ്യസ് സഹകരണം കൂടുതല്‍ ശക്തമാകുമെന്ന പ്രത്യാശ പ്രകടിപ്പിച്ചു. പദ്ധതി നടപ്പിലാക്കാനുള്ള ഇന്ത്യയുടെ സഹായത്തിനു നന്ദി പറഞ്ഞ മൗറിഷ്യസ് പ്രധാനമന്ത്രി ജുഗ്നോത്ത് ഇരു രാജ്യങ്ങള്‍ക്കുമിടയിലുള്ള സൗഹൃദത്തേയും സഹകരണത്തേയുമാണ് ഈ പദ്ധതി പ്രതിഫലിപ്പിക്കുന്നതെന്ന് വ്യക്തമാക്കി. ഇന്ത്യയുടെ സഹകരണത്തോടെയുള്ള സുപ്രീം കോടതി സമുച്ചയ നിര്‍മ്മാണം മൗറീഷ്യസിലെ അടിസ്ഥാന സൗകര്യങ്ങള്‍ ആധുനികവത്കരിക്കുന്നതില്‍ പുതിയ നാഴികക്കല്ലായി മാറിയെന്നും ഇത് മൗറീഷ്യസ് നീതിന്യായ വ്യവസ്ഥയെ കൂടുതല്‍ കാര്യക്ഷമവും പ്രാപ്യവും ഉള്‍ക്കൊള്ളുന്നതുമാക്കി മാറ്റുമെന്നും അദ്ദേഹം പറഞ്ഞു. ‘സാഗര്‍-മേഖലയിലെ എല്ലാവര്‍ക്കും സുരക്ഷയും വളര്‍ച്ചയും’ എന്ന ഇന്ത്യയുടെ കാഴ്ചപ്പാടിന് അനസൃതമായി, ഇന്ത്യന്‍ മഹാസമുദ്ര മേഖലയില്‍ മൗറീഷ്യസിനു വിശ്വസനീയമായ ഒരു പങ്കാളി എന്ന നിലയിലുള്ള ഇന്ത്യയുടെ സാന്നിധ്യവും ഭാവിയില്‍ ഇരുരാജ്യങ്ങള്‍ക്കുമിടയിലുള്ള വര്‍ധിച്ച സഹകരണവുമാണു പുതിയ സുപ്രീം കോടതി കെട്ടിടം ഉയര്‍ത്തിക്കാട്ടുന്നത്.
നികുതി സംബന്ധമായ വിവരങ്ങള്‍ കൈമാറുന്നതിന് ഇന്ത്യ- സമോവ കരാര്‍

ഇന്ത്യയും സമോവയും തമ്മില്‍ നികുതി സംബന്ധമായ വിവരങ്ങള്‍ കൈമാറുന്നതിനുള്ള കരാറില്‍ ഒപ്പുവയ്ക്കാനും അംഗീകരിക്കുന്നതിനുമുള്ള നിര്‍ദ്ദേശത്തിന് പ്രധാനമന്ത്രി ശ്രീ നരേന്ദ്ര മോദിയുടെ അദ്ധ്യക്ഷതയില്‍ ചേര്‍ന്ന യോഗം അനുമതി നല്‍കി. നികുതി വെട്ടിപ്പും, നികുതി ഒഴിവും തടയുന്നതിന് ലക്ഷ്യമിടുന്നതാണ് കരാര്‍. നിലവില്‍ കരാര്‍ നടപ്പിലാക്കുന്നതുമായി ബന്ധപ്പെട്ട് യാതൊരു സാമ്പത്തിക ബാദ്ധ്യതയുമില്ല. 500 ഡോളറില്‍ കവിയുന്ന അസാധാരണമായ ചെലവുകള്‍ ഉണ്ടായാല്‍ അത് ഇന്ത്യ വഹിക്കും. കരാറിന്റെ മുഖ്യ സവിശേഷതകള്‍ 1. നികുതിയുമായി ബന്ധപ്പെട്ട് ഇരുരാജ്യങ്ങളിലും നിലവിലുള്ള പ്രസക്തമായ ആഭ്യന്തര നിയമങ്ങളുടെ അടിസ്ഥാനത്തില്‍ വിവര കൈമാറ്റം നടത്താന്‍ ഇന്ത്യയുടെയും സമോവയുടെയും ബന്ധപ്പെട്ട അധികാരികളെ കരാര്‍ സഹായിക്കും. 2. കരാര്‍ പ്രകാരം ലഭിക്കുന്ന വിവരങ്ങള്‍ രഹസ്യമായി സൂക്ഷിക്കും. കരാറിന്റെ പരിധില്‍ വരുന്ന നികുതിയുമായി ബന്ധപ്പെട്ട കണക്കെടുപ്പ്, പിരിവ്, നിയമം നടപ്പിലാക്കല്‍, പ്രോസിക്യൂഷന്‍ നടപടികള്‍, അപ്പീല്‍ നിര്‍ണ്ണയം തുടങ്ങിയ വേളകളില്‍ കോടതികള്‍ക്കോ മറ്റ് ഭരണപരമായ സ്ഥാപനങ്ങള്‍ക്കോ മാത്രമേ ഈ വിവരങ്ങള്‍ കൈമാറുകയുള്ളൂ. വിവരങ്ങള്‍ നല്‍കുന്ന രാജ്യത്തിന്റെ മുന്‍കൂര്‍ അനുമതിയോട് മാത്രമേ വിവരങ്ങള്‍ മറ്റ് ആര്‍ക്കെങ്കിലും വെളിപ്പെടുത്തുകയുള്ളൂ. 3. പരസ്പരധാരണയുടെ അടിസ്ഥാനത്തിലുള്ള തര്‍ക്ക പരിഹാരം സംബന്ധിച്ച വ്യവസ്ഥകളും കരാറിലുണ്ട്. 4. രണ്ട് രാജ്യങ്ങളിലെയും ബന്ധപ്പെട്ട നിയമങ്ങളുടെ അടിസ്ഥാനത്തില്‍ നടപടിക്രമങ്ങള്‍ പൂര്‍ത്തിയാകുന്ന മുറയ്ക്ക് വിജ്ഞാപനത്തിലൂടെ കരാര്‍ പ്രാബല്യത്തില്‍ വരും.
പ്രധാനമന്ത്രിയുടെ ഖത്തര്‍സന്ദര്‍ശനവേളയില്‍ ഒപ്പിട്ട ധാരണാപത്രങ്ങളുടെ പട്ടിക

ക്രമ നമ്പര്‍ ഖത്തര്‍പ്രതിനിധി ഇന്ത്യന്‍ പ്രതിനിധി ധാരണാപത്രത്തിന്റെ / കരാറിന്റെ പേര് കുറിപ്പ് 1 ഖത്തര്‍ഇന്‍വെസ്റ്റ്‌മെന്റ് അതോറിട്ടി സി.ഇ.ഒ. ഷേക്ക് അബ്ദുള്ള ബിന്‍സൗദ് അല്‍ത്താനി ശ്രീ. അമര്‍സിന്‍ഹ, സെക്രട്ടറി (ധനകാര്യ ബന്ധങ്ങള്‍) വിദേശകാര്യ മന്ത്രാലയം കേന്ദ്രധനമന്ത്രാലയത്തിനു കീഴിലുള്ള നാഷണല്‍ഇന്‍വെസ്റ്റ്‌മെന്റ് ആന്റ് ഇന്‍ഫ്രാസ്ട്രക്ച്ചര്‍ഫണ്ടും, (എന്‍.ഐ.ഐ.എഫ്) ഖത്തര്‍ഇന്‍വെസ്റ്റ്‌മെന്റ് അതോറിട്ടിയും തമ്മിലുള്ള ധാരണാപത്രം എന്‍.ഐ.ഐ.എഫിന് കീഴിലുള്ള അടിസ്ഥാന സൗകര്യ പദ്ധതികളില്‍ഖത്തറില്‍നിന്നുള്ള നിക്ഷേപകര്‍ക്ക് പങ്കാളികളാകുന്നതിനുവേണ്ടിയുള്ള ചട്ടക്കൂട് സ്ഥാപിക്കാന്‍ലക്ഷ്യമിടുന്നതാണ് ധാരണാപത്രം 2 ഖലാഫ് ബിന്‍അഹമ്മദ് അല്‍മനായി, ഖത്തര്‍ധനകാര്യമന്ത്രാലയത്തിലെ അണ്ടര്‍സെക്രട്ടറി ശ്രീ. അമര്‍സിന്‍ഹ, സെക്രട്ടറി (ധനകാര്യ ബന്ധങ്ങള്‍) വിദേശകാര്യ മന്ത്രാലയം ഇന്ത്യയും ഖത്തറും തമ്മില്‍കസ്റ്റംസ് വിഷയങ്ങിളില്‍സഹകരണത്തിനും പരസ്പരസഹായത്തിനുമുള്ള കരാര്‍ ഇന്റലിജന്‍സ് വിവരങ്ങള്‍പരസ്പരം കൈമാറിക്കൊണ്ട് കസ്റ്റംസ് ഭരണവുമായി ബന്ധപ്പെട്ടവിഷയങ്ങളില്‍ഇരു രാജ്യങ്ങളും തമ്മിലുള്ള പരസ്പര സഹകരണം വര്‍ദ്ധിപ്പിക്കാന്‍കരാര്‍ലക്ഷ്യമിടുന്നു. 3 ഷേക്ക് അഹമ്മദ് ബിന്‍ഈദ് അല്‍ത്താനി, ഖത്തര്‍ഫി നാന്‍സ്ഇന്‍ഫര്‍മേഷന്‍ യൂണിറ്റ് മേധാവി ശ്രീ. അമര്‍സിന്‍ഹ, സെക്രട്ടറി (ധനകാര്യ ബന്ധങ്ങള്‍) വിദേശകാര്യ മന്ത്രാലയം കള്ളപ്പണം വെളുപ്പിക്കല്‍, ഭീകരര്‍ക്കു ധനസഹായം തുടങ്ങിയ കുറ്റകൃത്യങ്ങളുമായി ബന്ധപ്പെട്ട് ഇന്ത്യയിലെയും ഖത്തറിലെയും ധനകാര്യ ഇന്റെലിജന്‍സ് യൂണിറ്റുകള്‍തമ്മില്‍സഹകരണത്തിനുള്ള ധാരണാപത്രം കള്ളപ്പണം വെളുപ്പിക്കല്‍, ഭീകരര്‍ക്കു ധനസഹായം തുടങ്ങിയ കുറ്റകൃത്യങ്ങളും വ്യക്തികളുമായി ബന്ധപ്പെട്ട വിവരങ്ങള്‍കൈമാറാന്‍ലക്ഷ്യമിടുന്നതാണ് ധാരണാപത്രം 4 റബിയാ മുഹമ്മദ് അല്‍കാബി, അണ്‍ഡര്‍സെക്രട്ടറി, ഖത്തര്‍വിദ്യാഭ്യാസ, ഉന്നത വിദ്യാഭ്യാസ മന്ത്രാലയം ശ്രീ. അമര്‍സിന്‍ഹ, സെക്രട്ടറി (ധനകാര്യ ബന്ധങ്ങള്‍) വിദേശകാര്യ മന്ത്രാലയം കേന്ദ്രനൈപുണ്യ വികസന മന്ത്രാലയവും ഖത്തര്‍ഗവണ്‍മെന്റിന്റെ പരമോന്നത വിദ്യാഭ്യാസ കൗണ്‍സിലും തമ്മിലുള്ള ധാരണാപത്രം നൈപുണ്യവികസനം, യോഗ്യതകളുടെ പരസ്പര അംഗീകാരം എന്നിവ സംബന്ധിച്ച ധാരണാ പത്രം വിദഗ്ധ തൊഴിലാളികള്‍ക്ക് ഖത്തറില്‍തൊഴില്‍അവസരങ്ങള്‍ക്ക് വഴിയൊരുക്കും 5 ഹസ്സന്‍ബിന്‍അബ്ദുല്‍റഹ്മാന്‍അല്‍ഇബ്രാഹിം വിനോദ സഞ്ചാര വികസന വിഭാഗം മേധാവി ശ്രീ.സഞ്ജീവ് അറോറ ഖത്തറിലെ ഇന്ത്യന്‍സ്ഥാനപതി ഇന്ത്യയും ഖത്തറും തമ്മില്‍വിനോദസഞ്ചാര രംഗത്തെ സഹകരണത്തിനുള്ള ധാരണാപത്രം സ്വകാര്യമേഖലയുടെ പിന്‍തുണയോടെ വിനോദ സഞ്ചാര വികസനത്തിന് വിപണി കണ്ടെത്തുന്നതുള്‍പ്പെടെയുള്ള സഹകരണത്തിനുള്ള ധാരണാപത്രം 6 അഹമ്മദ് ബിന്‍അബ്ദുള്ള അല്‍ഖുലൈഫി ആരോഗ്യകാര്യങ്ങള്‍ക്കുള്ള ഉപമന്ത്രി ശ്രീ.സഞ്ജീവ് അറോറ ഖത്തറിലെ ഇന്ത്യന്‍സ്ഥാനപതി ആരോഗ്യരംഗത്ത് ഇന്ത്യയും ഖത്തറും തമ്മിലുള്ള ധാരണാപത്രം തൊഴില്‍പരവും പരിസ്ഥിതി പരവുമായ ആരോഗ്യം, ഔഷധങ്ങള്‍, ആരോഗ്യ വിദ്യാഭ്യാസം, പ്രാഥമിക ആരോഗ്യ രക്ഷ, ആരോഗ്യ പരിചരണ രംഗത്തെ ഗവേഷണം, ശാസ്ത്രഞ്ജരുടെയും ആരോഗ്യ ഗവേഷകരുടെയും കൈമാറ്റം 7 ഫലേ ബിന്‍മുബ്രാറെക്ക് അല്‍ഹാജ്‌രി, ഡയറക്ടര്‍കലാ സാംസ്‌ക്കാരിക വകുപ്പ്, സാംസ്‌ക്കാരിക സ്‌പോര്‍ട്‌സ് മന്ത്രാലയം ശ്രീ.സഞ്ജീവ് അറോറ ഖത്തറിലെ ഇന്ത്യന്‍സ്ഥാനപതി യുവജനകാര്യ സ്‌പോര്‍ട്‌സ് രംഗത്ത് ഇന്ത്യയും ഖത്തറും തമ്മില്‍ഒപ്പിടുന്ന ആദ്യ എക്‌സിക്യൂട്ടീവ് പരിപാടിക്കുള്ള ധാരണാപത്രം. സ്‌പോര്‍ട്‌സ് പ്രവര്‍ത്തനങ്ങളില്‍പരസ്പര കൈമാറ്റം, സഹകരണം, സ്‌പോര്‍ട്‌സ് ടീമുകള്‍ക്കുള്ള പരിശീലനം, ഇരുരാജ്യങ്ങള്‍ക്കുമിടയില്‍നേതാക്കളുടെയും ഉദ്യോഗസ്ഥരുടെയും പരസ്പര സന്ദര്‍ശനം തൂടങ്ങിയവ ഈ ധാരണാപത്രം ലക്ഷ്യമിടുന്നു.
പ്രധാനമന്ത്രി പാരീസില്‍ ഫ്രഞ്ച് പ്രസിഡന്റ് ഇമാനുവല്‍ മാക്രണുമായി ചര്‍ച്ച നടത്തി

പ്രധാനമന്ത്രി ശ്രീ. നരേന്ദ്ര മോദി പാരീസില്‍ ഫ്രഞ്ച് പ്രസിഡന്റ് ഇമാനുവല്‍ മാക്രണുമായി കൂടിക്കാഴ്ച നടത്തി. ചര്‍ച്ചയ്ക്കുശേഷം മാധ്യമപ്രവര്‍ത്തകരെ കണ്ട പ്രധാനമന്ത്രി, തനിക്കു നല്‍കിയ ഉഷ്മള സ്വാഗതത്തിനു പ്രസിഡന്റ് മാക്രണെ നന്ദി അറിയിക്കുകയും തെരഞ്ഞെടുപ്പു വിജയത്തിനു മാക്രണെ അഭിനന്ദിക്കുകയും ചെയ്തു. ഫ്രാന്‍സ്-ഇന്ത്യ ബന്ധം വര്‍ഷങ്ങളായി മാനവികതയ്ക്കും മാനുഷിക മൂല്യങ്ങള്‍ക്കും നല്‍കുന്ന സേവനത്തെക്കുറിച്ചു പ്രധാനമന്ത്രി ചൂണ്ടിക്കാട്ടി. പരസ്പരബന്ധം ഇനിയും മെച്ചപ്പെടുമെന്ന് അദ്ദേഹം ആത്മവിശ്വാസം പ്രകടിപ്പിച്ചു. രാജ്യാന്തര സൗരോര്‍ജ സഖ്യത്തെക്കുറിച്ചും ഇതിനായി ഇന്ത്യയും ഫ്രാന്‍സും നടത്തുന്ന സംയുക്ത ശ്രമത്തെക്കുറിച്ചും പ്രധാനമന്ത്രി ഓര്‍മിപ്പിച്ചു. പാരീസ് കാലാവസ്ഥാ ഉടമ്പടിയെ ലോകത്തിന്റെ പൊതു പാരമ്പര്യമായും വരുംതലമുറകളുടെ പ്രതീക്ഷകള്‍ക്ക് ഇന്നത്തെ തലമുറയുടെ സംഭാവനയായും ആണ് അദ്ദേഹം വിവരിച്ചത്. ഭൂമാതാവിനെ സംരക്ഷിക്കുക എന്നതു നമുക്കു പൊതുവായുള്ള ഉത്തരവാദിത്തമാണെന്നു ശ്രീ. മോദി പറഞ്ഞു. പാരീസ് നഗരത്തെ തന്റെ രാഷ്ട്രീയജീവിതത്തിലെ പ്രധാന കേന്ദ്രമാണെന്നു ചൂണ്ടിക്കാട്ടിയ പ്രധാനമന്ത്രി, ഈ കരാറിനായി ഇന്ത്യയും ഫ്രാന്‍സും തോളോടുതോള്‍ ചേര്‍ന്നു പ്രവര്‍ത്തിക്കണമെന്ന് ആവശ്യപ്പെട്ടു. പരിസ്ഥിതി സംരക്ഷണം ഇന്ത്യക്കാരെ സംബന്ധിച്ചിടത്തോളം വിശ്വാസത്തിന്റെ പ്രശ്‌നമാണെന്നും അതു നൂറ്റാണ്ടുകളായുള്ള പാരമ്പര്യത്തിന്റെ ഭാഗമാണെന്നും അദ്ദേഹം ഓര്‍മിപ്പിച്ചു. കരാറിലെ വ്യവസ്ഥകളും അതിലപ്പുറവും പാലിക്കാന്‍ ഇന്ത്യ പ്രതിജ്ഞാബദ്ധമാണെന്ന് ഉറപ്പുനല്‍കിയ പ്രധാനമന്ത്രി, വരുംതലമുറകള്‍ക്കായി ഒരു സമ്മാനം കാത്തുവെക്കുന്നതിനായി ഒരുമിച്ചുനീങ്ങാനും ഒന്നായി പ്രവര്‍ത്തിക്കാനും തയ്യാറാണെന്നു വ്യക്തമാക്കുകയും ചെയ്തു. ഭീകരവാദത്തെ പ്രതിരോധിക്കുന്നതിനെക്കുറിച്ചും പുരോഗമന തീവ്രവാദത്തെക്കുറിച്ചും ഇരുവരും ചര്‍ച്ച ചെയ്തതായി അദ്ദേഹം വെളിപ്പെടുത്തി. ഐക്യമുള്ളതും വികസിക്കുന്നതുമായ യൂറോപ്യന്‍ യൂണിയന് അനുകൂലമാണ് ഇന്ത്യയെന്നു പ്രധാനമന്ത്രി പ്രഖ്യാപിച്ചു.